
VENDIM
Nr. 64, datë 15.4.2019

PËR MIRATIMIN E RREGULLORES “PËR CAKTIMIN E PËRKOHSHËM TË PROKURORËVE”

Në mbështetje të neneve 149/a të Kushtetutës së Republikës së Shqipërisë, neneve 189 dhe 164, pika 8, të ligjit nr. 115/2016 “Për organet e qeverisjes së sistemit të drejtësisë” dhe nenit 59, të ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”, Këshilli i Lartë i Prokurorisë

VENDOSI:

1. Miratimin e rregullores “Për caktimin e përkohshëm të prokurorëve”, sipas tekstit që i bashkëlidhet këtij vendimi.
2. Ky vendim hyn në fuqi ditën e botimit në Fletoren Zyrtare.

KRYETAR
Gent Ibrahimi

RREGULLORE
PËR CAKTIMIN E PËRKOHSHËM TË PROKURORËVE

Neni 1
Qëllimi

Qëllimi i kësaj rregulloreje është përcaktimi i parimeve, kritereve dhe procedurave për caktimin e përkohshëm të prokurorëve në pozicione të përkohshme të krijuara në sistemin e prokurorisë, sipas parashikimeve të nenit 59, të ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”.

Neni 2
Parimet bazë

Procedura e caktimit të përkohshëm kryhet në përputhje me parimin e ligjshmërisë, objektivitetit, eficiencës dhe transparencës.

Neni 3
Kriteret për caktimin e përkohshëm të prokurorëve

1. Prokurori mund të caktohet përkohësisht në çdo pozicion të të njëjtit nivel ose të një niveli tjetër, për të cilin përmbush kërkesat dhe kriteret e parashikuara në ligj për këtë nivel apo pozicion, në të njëjtën prokurori ku ushtron funksionin ose në një prokurori tjetër.
2. Këshilli i Lartë i Prokurorisë respekton për aq sa është e mundur vullnetin e prokurorëve gjatë caktimit të përkohshëm.
3. Këshilli nuk mund të caktojë përkohësisht një prokuror më shumë se katër herë në të njëjtin pozicion ose në një pozicion tjetër.
4. Gjatë procedurës së përzgjedhjes së prokurorit për caktimin në një pozicion të përkohshëm, Këshilli mban parasysh:
a) përvojën dhe fushën e specializimit të prokurorit; 
b) balancimin e nevojave të prokurorisë ku prokurori ushtron funksionin dhe prokurorisë ku ai do caktohet përkohësisht;
c) disponueshmërinë e prokurorit.

Neni 4
Procedura

1. Në rastet kur një prokuror me pozicion të përhershëm nuk është në gjendje të ushtrojë funksionin për një periudhë jo më shumë se tre muaj, drejtuesi i prokurorisë vë në dijeni Këshillin për këtë situatë.
2. Këshilli vihet në dijeni edhe për rastet e tjera të krijimit të pozicioneve të përkohshme sipas pikës 2, të nenit 59, të ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”.
3. Këshilli merr vendim për plotësimin e vendit përkohësisht të lirë me anë të caktimit të përkohshëm. 
4. Çdo anëtar i Këshillit ka të drejtë të paraqesë propozime për kandidatura për caktimin e përkohshëm. 
5. Anëtari depoziton propozimin e tij me shkrim te Kryetari i Këshillit, i cili ia përcjell propozimet Komisionit të Zhvillimit të Karrierës.
6. Komisioni i Zhvillimit të Karrierës verifikon për çdo kandidat të propozuar, faktin nëse ka një masë disiplinore në fuqi, nëse ndaj tij ka filluar procedimi penal si dhe nëse i plotëson kriteret e përcaktuara nga ligji për atë pozicion, dhe i paraqet Këshillit kandidaturat, së bashku me të dhënat mbi përvojën dhe fushën e specializimit të prokurorit/prokurorëve që propozohen për caktim.
7. Vendimi për caktimin e përkohshëm merret nga Këshilli bazuar në propozimet e Komisionit të Zhvillimit të Karrierës. 
8. Këshilli voton në seancë plenare dhe miraton kandidaturën me shumicën e votave të anëtarëve të pranishëm. Nëse asnjë nga kandidatët nuk arrin të marrë shumicën e votave, zhvillohet një raund i dytë votimi mes dy kandidatëve që kanë siguruar më shumë vota në raundin e parë. Nëse votat shpërndahen në mënyrë të barabartë, zhvillohet short për përcaktimin e kandidatit që caktohet në mënyrë të përkohshme në atë pozicion. 

Neni 5
Vendimi për caktimin e përkohshëm

1. Vendimi i Këshillit për caktimin e përkohshëm përmban datën e fillimit dhe të mbarimit të caktimit.
2. Vendimi për caktimin e përkohshëm publikohet në faqen zyrtare të Këshillit. 
3. Vendimi i komunikohet përkatësisht prokurorisë ku i caktuari ushtron funksionin, prokurorisë ku caktohet përkohësisht, si dhe prokurorit të caktuar përkohësisht.

Neni 6
Mbarimi i caktimit të përkohshëm

1. Caktimi i përkohshëm mbaron me përfundimin e afatit për të cilin është miratuar.
2. Prokurori i caktuar përkohësisht, me përfundimin e afatit të caktimit, kthehet në pozicionin e mëparshëm, përveç rasteve kur Këshilli merr një vendim tjetër.

Neni 7
Ndryshimi i statusit të pozicionit

1. Pozicioni i plotësuar përkohësisht konsiderohet i lirë në mënyrë të përhershme, në rastet e parashikuara në pikën 5, të nenit 59, të ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”.
2. Magjistrati që është caktuar përkohësisht në këtë pozicion njoftohet për ndryshimin e pozicionit nga një pozicion i përkohshëm në të përhershëm.
3. Çdo magjistrat i caktuar përkohësisht në atë prokurori mund të kërkojë që pozicioni i tij të bëhet i përhershëm, me anë të një kërkese drejtuar Këshillit. 
[bookmark: _GoBack]4. Këshilli vendos për ndryshimin e pozicionit të përkohshëm dhe plotësimin e pozicionit në mënyrë të përhershme. 
5. Nëse ka disa kërkesa, nga magjistratë me pozicione të përkohshme në atë prokurori, për vlerësimin e tyre, Këshilli përdor kriteret e transferimit, për aq sa është e mundur. 

Neni 8
Hyrja në fuqi

Kjo rregullore hyn në fuqi në ditën e botimit në Fletoren Zyrtare. 






